  Туспуктэм: Наталия Сильвестрова Наталия Сильвестрова Удмуртиысь Йӧскалык лыдӟиськонниын та нуналъёсы Тодосъя фестиваль мынэ. Со улсын 6-тӥ тулыспалэ Россиысь тодосъя академилэн Урал ёзэтысьтыз Эскеронъёсъя удмурт федерал центрысь Историяя, кылъя но литературая институтысь ӧнерчиослэн 2023-тӥ арын потэм ужъёсынызы тодматон ортчиз. Соос пӧлын кылосбур тодосъя кандидатлэн Леонид Ившинлэн «Лексика памятников удмуртской письмменности XVIII века» (12+) монографиез. Ужрадэ ивортодэтъя «Удмуртия» агентстволэн корреспондентэз вуылӥз. « Вал адямиос, кудъёсыз удмурт гожъяськетэз XVIII даурысен кутскыса эскеризы. Иван Васильевич Тараканов, шуом. Но соос больше эскеризы асэстэмъёсты, бигер асэстэмъёсты. Риф Шакрисламович Насибуллин, со ӟуч кыл асэстэмъёсты учкиз. Огшоры удмурт кылъёсты, тунсыко кылтэчетъёсты нокин ӧз эскеры. Валей Кельмакович Кельмаковлэн трос гинэ ужъёсыз вал поттэмын, удмурт кылъёслэсь историзэс эскерыса. Мон солэсь методиказэ кутӥ » Леонид Ившин, «Лексика памятников удмуртской письмменности XVIII века» монографилэн авторез Озьы ик Леонид Ившин ӟуч тодосчиослэн ужъёссы вылэ пыкиськиз. Солэн верамезъя, Валей Кельмаков трос юрттэт сётӥз, валэктӥз, кыӵе книгаосты учкыны.  Книгаез автор утэм грантлы луыса гожтӥз. Отчы 80-лэсь трос кылъёс пыризы. Соосты Леонид Ившин пӧртэм кыллюкамъёсъя эскериз. Тосчилы тунсыко луиз, кызьы кыллэн пуштросэз дауръёс пыр воштӥське: паськыта яке сюбега. Ужаз со озьы ик кылъёслэсь историзэс, кылдэмзэс пусйиз. « Басьтом "кун" кылэз. Вуж кыл басьтэмын бигер кылысь XVIII дауре, солэсь но вазьгес, малы ке шуоно коми кылын но кутӥське. XVIII дауре со кутӥське вал "король, царь" значениен. Вить-а, мар-а письменной памятникъёсын со кутӥське. XIX дауре со уже со "царь" значениен кутӥське, то "царство". <…> XX дауре Трокай Борисовлэн словаряз со уже сётэмын кык значениен: "царь" устаревшее шуыса сётэмын, а "государство" кыкетӥ значениен сётэмын. Со дырысен "государство" значениен "кун" кутӥське вань словарьёсын » Леонид Ившин, «Лексика памятников удмуртской письмменности XVIII века» монографилэн авторез Леонид Ившин та тема бордын азьланяз но ужаны мылкыд каре. Тодэ вайытом, Удмуртиын Йӧскалык печатьлэсь нуналзэ ньылетӥ ползэ пусйизы. Тегъёс: Тодос удмурткыл книгаос Удмуртия Ижкар  